SKRIFTLIG FORESPØRGSEL E-1290/02

af Laura González Álvarez (GUE/NGL) til Kommissionen

(7. maj 2002)

Om: Trusler mod beskæftigelsen i virksomheden El Árbol (Asturias Spanien)

Den nederlandske distributionsgruppe Laurus, med 37 % fransk deltagelse via gruppen Casino, har meddelt, at den vil afhænde flere at sine supermarkeder i Nederlandene, Belgien og Spanien, hvilket vil kunne medføre tab af mange arbejdspladser.

I Asturias er virksomheden El Árbol, der indgår i denne gruppe, den tredjestørste virksomhed i den pågældende sektor med 2 300 arbejdstagere (9 000 i hele Spanien), og nedlægges arbejdspladserne virkelig, vil det være endnu et hårdt slag mod en region under mål nr. 1 i dette tilfælde Asturias som allerede har lidt betydelige tab på beskæftigelsesområdet inden for minedrift, jernindustri, skibsbygning osv.

Arbejdstagerne i El Árbol befinder sig for øjeblikket i en situation præget af total usikkerhed og mangel på information.

Har Kommissionen kendskab til beskæftigelsessituationen i denne virksomhed?

Hvilke skridt agter Kommissionen at tage for at sikre, at EU-lovgivningen på dette område bringes i anvendelse, og navnlig direktiv 94/45/EF(1), som indeholder generelle bestemmelser med henblik på at informere og høre arbejdstagerne i store multinationale selskaber og koncerner?

(1) EFT L 254 af 30.9.1994, s. 64.

Svar afgivet på Kommissionens vegne af Anna Diamantopoulou

(26. juni 2002)

Som det ærede medlem sikkert er klar over, er der under omstændigheder som dem, hun beskriver i sin forespørgsel, to fællesskabsretsakter, der er relevante for sikringen af information og høring af arbejdstagerne vedrørende udviklingen.

For det første fastsættes det i Rådets direktiv 2001/23/EF(1) (som konsoliderer to tidligere direktiver om dette spørgsmål), at når det foreslås at overføre en virksomhed eller bedrift eller en del af en virksomhed eller bedrift, skal både overdrageren og erhververen informere repræsentanterne for deres respektive arbejdstagere, der berøres af overførslen, om datoen for overførslen, grunden til den, dens følger for arbejdstagerne og eventuelle påtænkte foranstaltninger over for dem. Overdrageren skal give disse oplysninger i rimelig tid, inden overførslen gennemføres, og erhververen inden arbejdstagernes vilkår berøres direkte af overførslen.

Når overdrageren eller erhververen overvejer foranstaltninger for deres arbejdstagere, er de forpligtet til i rimelig tid at indlede forhandlinger med deres arbejdstageres repræsentanter med henblik på at nå til en aftale.

For det andet er en arbejdsgiver, som overvejer kollektive afskedigelser, i henhold til Rådets direktiv 98/59/EF(2) (som ligeledes konsoliderer to tidligere direktiver om emnet) forpligtet til at indlede konsultationer med arbejdstagernes repræsentanter i god tid. Sådanne konsultationer skal dreje sig om mulighederne for at undgå eller begrænse afskedigelserne samt afbøde følgerne af dem.

For så vidt angår Rådets direktiv 94/45(3) om europæiske samarbejdsudvalg, som det ærede medlem henviser til, har Kommissionen ikke været i stand til at fastslå, at der er oprettet et europæisk samarbejdsudvalg i den koncern, det ærede medlem omtaler. Direktivet fastsætter, at den centrale ledelse i

en fællesskabsvirksomhed eller koncern skal indlede forhandlinger om oprettelse af et europæisk samarbejdsudvalg efter anmodning fra mindst 100 arbejdstagere eller deres repræsentanter i mindst to medlemsstater.

Enhver misligholdelse af den nationale lovgivning til gennemførelse af de nævnte direktiver skal i givet fald i første instans behandles af de kompetente myndigheder i den pågældende medlemsstat.

(1) Rådets direktiv 2001/23/EF af 12. marts 2001 om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder eller bedrifter eller dele af virksomheder eller bedrifter, EFT L 82 af 22.3.2001.

(2) Rådets direktiv 98/59/EF af 20. juli 1998 om tilnærmelse af medlemsstaternes lovgivninger vedrørende kollektive afskedigelser, EFT L 225 af 12.8.1998.

(3) Rådets direktiv 94/45/EF af 22. september 1994 om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne.